Qarshi shahriga avtomobilda kirish-chiqishga 3-avgustdan boshlab qaytadan ruxsat beriladi

Qashqadaryo viloyati Qarshi shahri 27-iyuldan boshlab yopilgani, 15-avgustga qadar shaharda barcha avtomobillar harakati cheklangani haqida xabar berilgandi.

Qashqadaryo viloyati maxsus komissiyasining ma’lum qilishicha, 27-iyuldan boshlab joriy qilingan cheklovlarga bir qator o‘zgarishlar kiritildi.
Maxsus komissiya qaroriga ko‘ra, 3-avgustdan boshlab avtotransport vositalarida maxsus ruxsatnomasiz harakatlanishga, shuningdek, Qarshi shahriga kirish-chiqishga faqatgina kunning muayyan vaqtida — soat 07:00 dan 10:00 gacha va 18:00 dan 21:00 gacha tegishli hudud doirasida harakatlanishiga ruxsat beriladi. Bunda avtomobillar harakatiga fuqarolarning ish joyiga borib-kelishi, dori vositalari, oziq-ovqat va birinchi galdagi mahsulotlarni xarid qilish uchun ruxsat etiladi.
Yo‘nalishsiz taksilar soni hozirgi paytga nisbatan 2 barobarga ko‘paytiriladi va butun sutka davomida harakatlanishiga ruxsat beriladi.
Bunda avtotransport vositalarining harakatlanishi davomida sanitariya-gigiyena qoidalariga qat’iy rioya etish talab etiladi.
Viloyat maxsus komissiyasi qarorida keltirilgan cheklovlar maxsus ruxsatnomalar asosida harakatlanadigan avtotransport vositalariga hamda Respublika maxsus komissiyasining 8-iyuldagi qarori bilan tasdiqlangan ayrim toifadagi avtotransport vositalari harakatlanishiga maxsus ruxsatnomalar talab etilmaydigan holatlarga nisbatan tatbiq etilmaydi.
Eslatib o‘tamiz, O‘zbekistonda joriy etilgan karantin cheklovlari 2020-yilning 15-avgustiga qadar uzaytirilgan.